PRITARTA

Kauno rajono savivaldybės tarybos

2020 m. vasario 27 d. sprendimu Nr. TS-

**KAUNO RAJONO BABTŲ KULTŪROS CENTRO 2019 METŲ VEIKLOS**

**ATASKAITA**

**I. VADOVO ŽODIS**

Pagrindiniai 2019 metų įstaigos tikslai glaudžiai siejosi su tų metų prioritetu: Babtų kultūros centro ir Vandžiogalos laisvalaikio salės materialinės bazės stiprinimu, meno vadovų ir kolektyvų darbo aplinkos kokybės gerinimu, aptarnaujamų seniūnijų - Babtų ir Vandžiogalos - savitumo išryškinimu ir pritaikymu kultūriniuose renginiuose.

**Įstaigos personalas**

2019 metais Babtų kultūros centre pareigybės nekito. Darbuotojai nesikeitė. Darbo sutartis pasirašyta su nauju valytoju, kuris yra atsakingas už Babtų ir Vandžiogalos ūkinę dalį.

**II. VEIKLOS APŽVALGA**

2019 metais vyko intensyvi kultūrinė veikla, buvo stiprinama materialinė bazė. Direktorius, vadovaudamasis patvirtinta 2019 m. veiklos programa bei strateginiu planu, koordinavo visą kultūros centro veiklą, teikė kuruojančioms institucijoms statistinę ataskaitą ir kitą informaciją apie jo vadovaujamo kultūros centro veiklą. Direktorius organizavo kultūros centro darbuotojų kvalifikacijos kėlimą, peržiūrėjo ir patikslino darbuotojų pareigybių aprašymus ir jų nuostatus. 2019 m. ieškojo rangovų, sudarė sutartis dėl kultūros centro patalpų remonto, užtikrino remonto darbų vykdymą ir kontrolę. Steigėjui leidus, direktorius sudarinėjo sutartis su nuomininkais dėl centro salės efektyvios panaudos, pritraukiant papildomas lėšas į kultūros centro biudžetą. Pratęsta ilgalaikės nuomos sutartis dėl Vandžiogalos laisvalaikio salės patalpų su AB ,,Telia”. Pasirašytos bendradarbiavimo sutartys su įvairiomis kultūrinėmis institucijomis: Kauno mišraus choro „Kamertonas” asociacija, Panevėžio rajono kultūros įstaigomis.

Atlikta Babtų ir Vandžiogalos seniūnijų gyventojų kultūrinių poreikių apklausa. Parengta apklausos anketa internetinėje erdvėje ir rašytine forma. Susisteminti duomenys, aptarti apklausos rezultatai. Atsižvelgiant į juos, buvo koreguojamos projektų ir renginių formos - buvo pasiūlytos naujos veiklos: mamų ir kūdikių bendravimo edukacijos, plėtėsi dailės edukacijų ir pramoginių šokių klubų veikla. Atsižvelgiant į gyventojų kultūrinių poreikių tyrimo išvadas Vandžiogalos seniūnijoje, įkurtas klubas vyresnio amžiaus žmonėms, pakeistas renginių laikas.

Bendradarbiaujant su Kauno rajono savivaldybe, Panevėžiuko bendruomenėje surengta naujos ambulatorijos atidarymo šventė. Palaikant glaudžius kultūrinius ryšius su Žalgirio Pergalės parko klubu Babtų kultūros centre vyko šio klubo Padėkos vakaras. Šie metai pasižymėjo kultūros centro dailininkės scenografės vedamų edukacijų gausa. Kultūros centre vyko III – ojo amžiaus universiteto paskaitos ir užsiėmimai, Babtų neįgaliųjų draugijos ataskaitiniai susirinkimai ir renginiai. Kultūros centre tęsiama klubinė veikla – sėkmingai ir skaitlingai veikia pramoginių šokių vaikams ir suaugusiems būreliai, jogos klubas, Babtų bendruomenės sporto užsiėmimai.

2019 m. - kompozitoriaus J. Naujalio metai. Šiems metams paminėti buvo organizuoti įvairūs renginiai: Laisvės gynėjų diena Sitkūnų radijo stotyje kartu su vyrų choru „Perkūnas“, Lietuvos Valstybės atkūrimo diena kartu su Linkuvos kultūros centro choru „Mūša“. Pasirašyta bendradarbiavimo sutartis su Kauno mišraus choro „Kamertonas“ asociacija - įvykdytas bendras projektas: ,,Populiarioji muzika kitaip nuo D. Dolskio iki Sel”. Kompozitoriaus J. Naujalio metams paminėti skirtas Raudondvario kultūros centro mišraus ir vaikų chorų muzikinis vaidinimas „Vargonėliai“ ir Kauno muzikinio teatro dueto koncertas „Lietuvių kompozitorių kūriniai“. Babtų kraštotyros muziejuje, adventinėje popietėje, vyko J. Naujalio metams paminėti skirta edukacija. Įgyvendinti visi planuoti ir papildomai suorganizuoti metų renginiai tiek Babtų kultūros centre, tiek Vandžiogalos laisvalaikio salėje. Dauguma renginių įgavo naujų formų ir naujo turinio. Atrasta nauja erdvė Sitkūnų radijo stotyje, minint Laisvės gynėjų dieną. Kartu su tradicinių šokių bendruomene ir projekto „Populiarioji muzika kitaip“ dalyviais organizuoti naktišokiai.

Organizuotos komandos stiprinimo veiklos. Tradiciškai vyko renginių aptarimai, sudaromos darbo grupės planų įgyvendinimui.

Tikslingai panaudojant renginiams skirtas projektines biudžeto lėšas, siekiant atskleisti krašto savitumą, įvykdytas vietovardžių metams paminėti skirtas etnokultūrinis projektas „Dūzgesys” – pastatytas skulptoriaus Algimanto Sakalausko koplytstulpis, kuriame įamžinti Vandžiogalos seniūnijos išnykusių kaimų pavadinimai. Keitėsi Babtų tradicinės rudens šventės „Obuolinės” renginio forma.

Sausio mėnesį pateikti du šiuolaikinių seniūnijų projektai „Kaunas -
2022“ Europos kultūros sostinės biurui. Organizuotas susitikimas su KEKS 2022 biure Laisvės al., kur buvo aptartos bendradarbiavimo galimybės, pateiktas šiuolaikinių seniūnijų projektas, sudarytas svarbiausių Babtų ir Vandžiogalos seniūnijų švenčių planas. Vyko glaudus bendradarbiavimas Žalgirio pergalės parke: Žalgirio mūšio 609 – osioms metinėms skirtame renginyje įsteigti prizai viktorinos nugalėtojams, paskolintos renginiui reikalingos priemonės (sėdmaišiai, stalai). Dalyvavome bendrame projekte „Laimės dienoje“ – Babtų kultūros centras jungėsi į KEKS 2022 kvietimą dalyvauti laimės dienoje, ta tema organizuoti naktišokiai centre, skirti tai dienai paminėti. Kultūrinių renginių organizatorės nuolat dalyvauja įvairiuose KEKS 2022 organizuojamuose mokymuose ir seminaruose, tiek tęstiniuose, tiek forumuose. Dalis centro darbuotojų dalyvavo tarptautiniame KEKS 2022 organizuotame forume Žalgirio arenoje. Vyko susitikimas su menininke, idėjų generatore dėl šiuolaikinių seniūnijų projekto pateikimo. Vyko pasitarimai ir susitikimai dėl Babtų švenčių – „Obuolinių“, Babtų miestelio švenčių ir kt. Aptartos galimybės dalyvauti įsijungiant į jau esančias platformas: upynių, maisto ir istorijos, radijas be sienų. Sutelktos bendruomenės susitikimui su „Kaunas - 2022 Europos kultūros sostinė“ atstovais dėl naujo šiuolaikinės seniūnijos projekto pateikimo.

**Kultūros centro 2019 metų statistinių duomenų palyginimo lentelė:**

|  |  |  |
| --- | --- | --- |
|  | Kultūros centras |  |
| Renginiai2019 m.  |  | Lankytojai2019 m. |  |
| **1.** | **Meno mėgėjų kolektyvų renginiai** | **102** |  | **3795** |  |
| 1.1. | Išvykose | 72 |  | 945 |  |
| 1.2. | Kultūros centre | 30 |  | 2850 |  |
| **2.** | **Profesionalaus meno renginiai** | **9** |  | **1420** |  |
| 2.1. | Akademiniai koncertai ir spektakliai | 4 |  | 660 |  |
| 2.2. | Pramoginės muzikos koncertai | 5 |  | 760 |  |
| **3.** | **Kiti renginiai ir koncertai** | **23** |  | **2430** |  |
| 3.1. | Parodos, kino filmai | 7 |  | 1840 |  |
| 3.2. | Edukaciniai projektai |  16 |  | 590 |  |
| **Iš viso:** | **134** |  | **7645** |  |

Statistiniai duomenys rodo, jog 2019 m. kultūrinis gyvenimas išlieka panašus. Keičiantis renginių pobūdžiui, daugėjo edukacinių veiklų atitinkamoms amžiaus grupėms.

**Etnokultūros puoselėjimas**

Šių metų Babtų kultūros centro etnokultūrinė veikla buvo glaudžiai susijusi su vietovardžių metais. Šiems metams paminėti Vandžiogalos seniūnijos bendruomenei parengtas ir įgyvendintas projektas nykstančių vietovardžių įamžinimui ir paminklinimui – „Žygis užmirštais takais”, kuris buvo finansuotas Kauno rajono savivaldybės kultūros švietimo ir sporto skyriaus. Finansavimui buvo skirta 2200,00 Eur suma. Bendruomenė turėjo galimybę susipažinti su gimtųjų apylinkių istorija, prisiminti prarastas dvasines ir kultūrines vertybes. Vandžiogalos miestelio centre sukurtas ir pastatytas skulptoriaus Algimanto Sakalausko koplytstulpis.

Gegužės mėnesį organizuotas respublikinis romansų festivalis „Ar matei, kaip skęsta obelys žieduose“, kuriame dalyvavo folkloriniai ansambliai iš Kauno rajono, Kauno miesto, Šakių rajono.

Vandžiogalos laisvalaikio salėje vyko vaistininko žolininko paskaita ,,Vaistažolės – maistas ir vaistas”. LAMMC instituto mokslininkė senjorų dienai buvo pakviesta papasakoti apie vaistažoles.

Tradicinę Babtų rudens šventę „Obuolinės” šventėme kitaip, šiek tiek pakeitę tradicinę vietą. Iš aikštelės kėlėmės į pievą, kurioje visus Babtų žmones jungė bendras šeimyniškas stalas, nukrautas obuoliais. Koncertavo Babtų kultūros centro folkloro ansamblis „Vėrupė”, žaidimus, šokius organizavo Kauno folkloro ansamblis „Liktužė”. LAMMC sodininkystės ir daržininkystės institutas, kaip ir kasmet, pristatė įvairiausias obuolių veisles, Babtų bendruomenė sveikino jubiliatus, Babtų neįgaliųjų draugija žavėjo puikia nuotaika, skoningai dekoruotu stalu su įvairiausiomis gėrybėmis iš obuolių. Kartu su kultūros centro dailininke - scenografe buvo kuriamas didelis obuolys iš įvairių vaisių ir daržovių. Medžių kamienuose puikavosi Babtų gimnazijos mokinių piešinių paroda.

Spalio mėnesį paminėtas folkloro ansamblio ir tradicinės kapelijos „Griežlė“ 15 - os metų kūrybinės veiklos jubiliejus. Renginio metu pristatyta tautodailininko R. Gregavičiaus kalvio darbų paroda „Saulutės”.

Tęsiamos Atvelykio tradicijos, kurių metu skatinamas įvairių kartų bendravimas. Babtuose atgaivinamos Užgavėnių tradicijos.

Bendradarbiaudami su Babtų kraštotyros muziejumi, organizavome adventinę popietę naujoje erdvėje, kur buvo vykdoma edukacija kompozitariaus J. Naujalio metams paminėti. Tradiciškai Vandžiogaloje kartu su folkloro ansambliu „Griežlė“ vyko adventinis vakaras „Atbėga elnias devyniaragis“.

**Vykdyti 2019 m. sėkmingiausi renginiai**

Tradiciškai 2019 m. kultūrinė veikla pradėta Sausio 13 – osios Laisvės gynėjų dienos minėjimu Sitkūnuose ir Vandžiogaloje. Sitkūnų radijo stoties pastato salėje vyko Kauno kultūros centro vyrų choro „Perkūnas” koncertas.

Iškilmingai paminėtos Valstybės Atkūrimo ir Nepriklausomybės dienos. Joms skirti koncertai ir renginiai. Birželio mėnesį minėjome du svarbius jubiliejus – Vandžiogalos miesteliui - 635 ir Babtų miesteliui - 625. Vandžiogalos miestelio šventės metu paminėtas ir tautinių šokių kolektyvo „Verpetukas” 20 - ties metų veiklos jubiliejus. Į jubiliejinę Babtų miestelio šventę „Petrinės”savo maršais kvietė pučiamųjų orkestras „Algupys“, kartu minėjome ir Babtų parapijos – 275 – erių sukaktį. Turtinga šventės programa turėjome galimybę patenkinti visų žiūrovų lūkesčius ir meninį skonį. Linksmai vyko vaikų edukacija „Piešimas ant veidukų“, šeimos kūrė savo puokštes iš lauko gėlių. Didžiausio susižavėjimo ir aplodismentų sulaukė trijų Babtų seniūnijos kūrėjų madų šou. Sekančią dieną bendruomenę linksmino Babtų kultūros centro Vandžiogalos laisvalaikio salės tradicinė kapelija „Griežlė“.

2019 metai – kompozitoriaus J. Naujalio metai. Šiems metams paminėti buvo organizuoti įvairūs renginiai – Laisvės Gynėjų diena Sitkūnų radijo stotyje kartu su vyrų choru „Perkūnas“, Lietuvos Valstybės Atkūrimo diena kartu su Linkuvos kultūros centro choru „Mūša“, pasirašyta bendradarbiavimo sutartis su Kauno mišraus choro „Kamertonas“ asociacija - įvykdytas bendras projektas: ,, Populiarioji muzika kitaip nuo D. Dolskio iki Sel”, suorganizuotas kompozitoriaus J. Naujalio metams paminėti skirtas Raudondvario kultūros centro mišraus ir vaikų chorų muzikinis vaidinimas „Vargonėliai“, Kauno muzikinio teatro dueto „Lietuvių kompozitorių kūriniai“. Adventinėje popietėje Babtų kraštotyros muziejuje vyko J. Naujalio metams paminėti skirta edukacija. Dauguma renginių įgavo naujų formų ir naujo turinio. Pasiteisino nauja erdvė Sitkūnų radijo stotyje, minint Laisvės Gynėjų dieną, naktišokių kartu su tradicinių šokių bendruomene ir projekto „Populiarioji muzika kitaip“ renginių dalyvių gausa. Kitaip nušvito ir Kalėdinės eglutės įžiebimo šventė kartu su paslaptinguoju elfu ir įspūdinga ugnies šou „Žiemos pasaka“ programa Babtuose ir Vandžiogaloje.

Babtų kultūros centras buvo atsakingas ir už Kauno rajono svarbias datas: Baltijos kelio 30 – ečio paminėjimas Šiluose, Pagyvenusių žmonių diena Kauno rajono socialinių paslaugų centre, (scenarijaus rašymas, pagalba organizuojant renginį, renginio vedimas), Žmonių su negalia diena Kauno rajono socialinių paslaugų centre, (scenarijaus rašymas, pagalba organizuojant renginį, renginio vedimas).

Organizuodami renginius, dažniausiai susiduriame su pagrindine problema – nepakankamu renginių finansavimu ir rėmėjų lėšų pritraukimu. Pastebėjome, kad visiškai naujos renginių formos kartais būna sunkiau įgyvendinamos dėl nusistovėjusių tradicijų bei įvairaus žiūrovo požiūrio. Išlieka techninės įgarsinimo ir apšvietimo įrangos kokybės problema.

**Mėgėjų meno kolektyvai:**

2019 metais pučiamųjų orkestras „Algupys“ dalyvavo ne tik Kauno rajono, bet ir respublikiniuose renginiuose.

Pučiamųjų orkestras „Algupys“  kartu su šokėjomis buvo pakviesti į tarptautinį  orkestrų festivalį  „Draugų fanfaros” Baltarusijoje, Porečje mieste, kuriam buvo sukurti specialūs šokiai ir kokybiškai bei šventiškai  pristatyta tam paruošta programa, garsinanti Babtų miestelio vardą.Taip pat aplankytas Gardino miestas, susipažinta su miesto istorija, jos praeities ryšiais su Lietuva. Orkestras „Algupys” su šokėjomis dalyvavo iškilmingame VšĮ Pakaunės pirminės sveikatos priežiūros centro Panevėžiuko medicinos punkto  atidaryme. Kovo 11 d. dalyvavo su trumpa programa šventiniame vėliavos pakėlimo renginyje. Minint tarptautinę vaikų gynimo dieną, Babtų miestelio centre pravestas  tėvelių ir vaikų šokių edukacija. „Algupio” orkestro šokėjos atliko šokius. Dalyvauta jubiliejinėje Vandžiogalos miestelio įkūrimo šventėje, taip pat dalyvauta Vandžiogalos kultūros centro tautinių šokių kolektyvo „Verpetukas” jubiliejiniame 20 - čio koncerte. Babtų kultūros centre vasaros stovykloje meno vadovė vykdė šokių edukaciją. Meno mėgėjų šventėje „Pabūkime kartu" pasirodė visi centro kolektyvai, tame tarpe ir pučiamųjų orkestras „Algupys” su šokėjomis. Vakaronės metu pravesti šokiai ir karaokės vakaras. Laisvės gynėjų dienai paruošta ir sustatyta šventinė kompozicija.

Liaudiškos muzikos kapela „Šventupis“ koncertavo Kauno rajono ir respublikiniuose renginiuose. Abu kolektyvai – nuolatiniai kultūros centro renginių dalyviai. Babtų kultūros centro moterų choras „Gynia"  2019 m. vykdė šią veiklą – kartu surengtas bendras koncertas su moterų choru „Mūša” iš Linkuvos. Kovo mėnesį koncertavo Vandžiogalos bažnyčioje. Balandžio mėnesį choras vyko į Raudondvario dvarą, kur klausėsi koncerto, skirto 150 - osioms J. Naujalio metinėms paminėti. Atvelykio šventėje surengtas koncertas Babtų parapijos  šv. Petro ir Povilo bažnyčioje. Dalyvavo chorų festivaliuose Vievyje „Mūsų dainos” ir Gedulo ir Vilties dienoje Domeikavoje. Choro gretas papildė trys nauji nariai. Folkloro ansamblis „Vėrupė” surengė spalvingą Užgavėnių šventę miestelio aikštėje kartu su Panevėžiuko bendruomene. Buvo pristatytos užgavėnių kaukės, vyko kaukių konkursas, šokiai, rateliai. Birželio 28 d. kolektyvas pakviestas į respublikinį etnokultūrinį festivalį ,,Su Nerim ir su Nemunu atkeliaukit, sveteliai" į Domeikavą. Parodyta programa ,,Koks gražus tas kraštas", skirta Babtų vietovardžiams. Birželio 30 d. kolektyvas vyko į regioninį folkloro festivalį Balbieriškyje ,,Ant tėvulio dvaro". Gegužės
18 d. Babtų kultūros centre įvyko pirmasis respublikinis romansų festivalis ,,Ar matei, kaip skęsta obelys žieduose". Ansamblis ,,Vėrupė” pravedė adventinę vakaronę Babtų krašto muziejuje, kurioje pasakojo apie šio laikotarpio papročius, burtus.

2019 metai folkloro ansambliui ir tradicinei kapelijai „Griežlė” buvo turiningi (iš viso 25 pasirodymai). Dalyvauta ne tik kultūros centro renginiuose, bet ir tarptautiniuose folkloro festivaliuose „Skamba skamba kankliai“ Vilniuje ir „Atataria lamzdžiai“ Kaune. Rudenį sėkmingai paminėta 15 metų kūrybinės veiklos sukaktis. Kolektyvų veiklai viešinti sukurtas ir nuolat foto reportažais atnaujinamas Facebook tinklo puslapis <https://www.facebook.com/griezle/> Dalyvauta renginiuose: Žalgirio Pergalės parko klubo Padėkos vakare Babtų kultūros centro salėje, pusiaužiemio šventėje Raudondvario kultūros centre su „Piliarože“, „Kupole“, „Gadula“, „Alda“, „Liktuže“ ir Varėnos ansambliu „Žeiria“, vakaronėje „Folk šokiai jėga“, skirtoje Laimės dienai paminėti Kauno kultūros centre, kaimo muzikantų suvažiavime Kėdainių kultūros centre Labūnavos skyriuje, vaikų Velykėlėse Vandžiogalos gimnazijoje, koncerte „Prašom, svečiai, kieminėt“, tarptautiniame folkloro festivalyje „Skamba skamba kankliai“ Vilniuje ir tarptautiniame folkloro festivalyje „Atataria lamzdžiai“ Kaune. Aktyviai dalyvauta regioninėje tradicinių amatų, kulinarinio paveldo, folkloro ansamblių sąšaukoje Domeikavoje, Žalgirio mūšio minėjime Žalgirio parke, renginyje „Vasaros spalvos“ Valeravos kaime, Šv. Onos atlaidų šventėje Stulgiuose (Pakražančio apyl.) „Baltijos kelio“ 30-mečio minėjime Panevėžio r. Šiluose, akcija „Šoka visa Lietuva” Vandžiogaloje, priešadventinėje vakaronėje Raudondvario kultūros centre – visų šių renginių dalyvė.

Babtų kultūros centro Vandžiogalos laisvalaikio salės vaikų tautinių šokių kolektyvas „Verpetukas“ dalyvavo: Raudondvaryje „Vėjo malūnėlio" (jaunimo grupės) 10 - ties metų jubiliejuje, Vasario 16-osios minėjime - koncerte Vandžiogalos laisvalaikio salėje, „Verpetuko" kolektyvo šokėjai kovo mėnesį Kauno Juozo Urbšio katalikiškoje mokykloje koncertavo ten besisvečiuojantiems "ERASMUS+" projekto svečiams iš įvairių šalių. Vandžiogalos gimnazijoje vykusioje „Kaziuko mugėje" šokėjai parodė savo meninę programą. „Verpetuko" šokėjai dalyvavo ir tautinių šokių festivalyje "Jau pavasaris atėjo" Zapyškyje. Vandžiogalos miestelio šventėje buvo paminėtas „Verpetuko" 20-ties metų jubiliejus. Lapkričio mėnesį kolektyvas vyko į Raudondvaryje vykusį respublikinį tautinių šokių festivalį „Šok trypk, linksmas būk". „Verpetukas“ – nuolatinis Vanžiogalos bendruomenės, Kauno rajono ir šalies festivalių dalyvis.

**Veikiantys klubai, studijos:**

2019 m. Babtų kultūros centre veikė 4 klubai ir dailės studija „Z”. Dailės studijos ,,Z“ gretas šiais metais papildė nauji nariai. Smagu, kad į kūrybinę veiklą vis daugiau įsitraukia mokyklinio amžiaus jaunimo. Užsiėmimų programa kiekvienais metais keičiasi. Studijos nariai turi galimybę ne tik susipažinti ar tik išbandyti save odos, plastikos ar tapybos srityse, bet įgytas žinias įtvirtinti kūryboje. Babtų kultūros centre buvo eksponuota pirmoji studijos ,,Z“ narių kūrybinių darbų paroda, sulaukusi didelio pasisekimo.

Vaikų pramoginių šokių klubai pagyvina renginių koncertines programas ir jų turinį, prisideda prie renginių planavimo ir organizavo. Toliau tęsiamas bendradarbiavimas su Babtų neįgaliųjų ir Žalgirio Pergalės parko klubais.

Babtų kultūros centre veikia III – iojo amžiaus universitetas. Paskaitos vyksta centro patalpose pagal numatytą grafiką. Du sportiniai klubai skatina suagusiųjų sveikesnį gyvenimo būdą – tęsiama Babtų bendruomenės sporto ir jogos klubų veikla.

2019 m. Vandžiogalos laisvalaikio salėje veikė du klubai: vietinio tapytojo vadovaujama dailės studija ir bendruomenės sporto klubas. Šios veiklos suteikė galimybę įvairaus amžiaus seniūnijų gyventojams dalyvauti kūrybinėje, edukacinėje veikloje, plėtoti saviraiškos galimybes, bendravimo įgūdžius, tokiu būdu mažinant socialinę atskirtį. Įkurtas naujas senjorams skirtas klubas „Rytinės kavos degustacija”.

**Kultūros centro savivalda:**

Kultūros centre veikia kultūros centro taryba, turinti patariamojo balso teisę, atstovaujanti kultūros centro ir laisvalaikio salės meno kolektyvams, vietos bendruomenėms ir seniūnijoms. 2019 metais kultūros centro taryba posėdžiavo keturis kartus. Taryba analizuoja metų veiklos planus ir juos tvirtina. Susipažįsta su patvirtintu metiniu biudžetu ir finansinėmis ataskaitomis. Aptaria svarbiausius renginius ir teikiamus projektus.

**Finansavimas, jo šaltiniai, įstaigos turtas:**

|  |  |  |  |
| --- | --- | --- | --- |
| **Steigėjo institucijos skirtos lėšos su mokesčiais (Lt)** | Pajamos už teikiamas paslaugas | Neformalaus ugdymo krepšelio lėšos | Lėšos iš privačių rėmėjų |
|  | **Iš viso** | Darbo užmokesčiui | Veiklai | Infrastruktūros išlaikymui | Ilgalaikiam materialiam turtui įsigyti |  |  |  |
| Iš viso | Iš jų kultūros ir meno darbuotojams |
|  | 1 | 2 | 3 | 4 | 5 | 6 | 7 | 8 | 9 |
| Kultūros centras | 166512,46 | 118661,67 | 108398,49 | 21596,61 | 24702,39 | 1551,79 | 1614,38 | 450,00 | 1428,26 |

Įstaiga yra finansuojama iš savivaldybės biudžeto. Papildomas lėšas veiklai ir turto įsigijimui pritraukiame iš trumpalaikės ir ilgalaikės nuomos pajamų. Turime nuolatinius renginių rėmėjus, kurie prisidėjo prie 2019 m. renginių biudžeto.

Iš kultūros centro biudžeto lėšų įsigytas muzikos instrumentas liaudiškos muzikos kapelai „Šventupis” (900,00 Eur.), panaudotos lėšos ilgalaikiam turtui įsigyti – nupirktas naujas nešiojamas kompiuteris Vandžiogalos laisvalaikio salei (751,79 Eur.)

**Atlikti remonto darbai:**

2019 metais, Kauno rajono savivaldybei finansavus, atlikti statybos remonto darbai – lauko sienos kaustymo, durų montavimo, plytelių klojimo, sienų dažymo darbai Babtų kultūros centre, pradėtas tvarkyti Vandžiogalos laisvalaikio salės stogas (9404,00 Eur.). Vandžiogaloje taip pat atnaujintas parketas, perdažyta grindų danga scenoje. Atlikti šildymo sistemos hidraulikos bandymai, pakeisti keturi radiatoriai, sistemos praplovimo darbai. Babtų kultūros centro ir Vandžiogalos laisvalaikio salės pastatai turi patikėjimo sutartis, todėl kasmet yra apdraudžiami – direktorius užtikrino patikėto turto apsaugą. Nuolat atliekama statinių priežiūra, registruojamas pagrindinių statinio konstrukcijų techninės būklės įvertinimas apžiūros akte.

Tikslingai panaudotos visos Babtų kultūros centrui skirtos remonto lėšos.

**Vykdyti projektai:**

2019 metais teikti projektai atkreipiant dėmesį į tradicinių tęstinių projektų vykdymą. Projektų turiniu stengiamasi pritraukti visų amžiaus ir socialinių sluoksnių dalyvį ir žiūrovą. Teikėme projektus, skatinančius prasmingą laisvalaikį, kūrybiškumą. Ypatingas dėmesys buvo skirtas etnokultūros puoselėjimo projektams ir renginiams.

Birželio mėnesį vyko tęstinė vaikų vasaros stovykla ,, Vasaros paletė - II“. Projektą finansavo Kauno rajono savivaldybės kultūros, švietimo ir sporto skyrius. Šioje stovykloje dalyvavo vaikai nuo 9 iki 13 metų iš vaikų gerovės centro ,, Gynia“. Kiekvienais metais organizuojame vaikų vasaros stovyklą „Vasaros paletė“. Stovyklą lanko ne tik miestelio vaikai, į veiklą įsitraukia ir Vaikų gerovės centro ,,Gynia“ ugdytiniai. Vaikai stovyklos metu mokosi piešti ant veidų, kuria smėlio mandalas. Miestelio šventės metu stovyklautojai buvo šventės savanoriais ir patys pravedė edukacijas.

Sėkmingai įgyvendintas projektas „Žygis užmirštais takais” - tai etnokultūrinis Vandžiogalos laisvalaikio salės kultūrinių renginių organizatorės vykdytas projektas.

Tikslingai panaudotos biudžete numatytos lėšos, skirtos svarbesniems metų renginiams – tradicinei Babtų rudens šventei “Obuolinės” (1500,00 Eur.) ir Laisvės gynėjų dienos paminėjimui Sitkūnuose (500,00 Eur.).

Buvo ieškoma naujų projektų formų ir turinio. Gautos lėšos kultūros centro projektams, kuriuos finansavo Kauno rajono savivaldybės kultūros, švietimo ir sporto skyrius. Nors projektas, teiktas į Lietuvos kultūros tarybos fondą įvertintas gana aukštu balu, finansuotas nebuvo.

17 me

|  |  |  |  |
| --- | --- | --- | --- |
| **Eil. Nr.** | **Projekto pavadinimas** | **Finansavimo šaltinis** | **Finansuota suma Eur.** |
| 1. | Vasaros paletė II | Kauno rajono savivaldybė | 450,00 Eur. |
| 2. | Žygis užmirštais takais | Kauno rajono savivaldybė | 2200,00 Eur. |
| 3. | Šiuolaikinės seniūnijos Babtų  | KEKS 2022 | Projektas nefinansuotas. |
| 4.  | Šiuolaikinės seniūnijos Vandžiogalos | KEKS 2022 | Projektas nefinansuotas. |
| 5. | Nevėžiu teka… | Lietuvos kultūros taryba | Projektas nefinansuotas. |
|  |  |  | **Bendra suma: 2650,00 Eur.**  |

t

2019 metais kultūros centras sėkmingai tęsė bendradarbiavimą su visuomeninėmis institucijomis, respublikos kultūros centrais – ir toliau aktyviai bendradarbiavome su Panevėžio rajono kultūros centrais, Panevėžio miestu. Meninėmis kolektyvų programomis dalintasi su Kauno rajono kultūros centrais. Biudžeto lėšos, skirtos kolektyvų, turinčių kategorijas, išvykoms, palengvino transporto nuomos galimybes. Išlaikome pastovius ryšius ir paramą su nuolatiniais kultūros centro rėmėjais ir partneriais. Babtų kultūros centre išlaikyta gana pastovi darbuotojų komanda. Tai lemia meno mėgėjų kolektyvų pajėgumą, vykdant kultūros centro metų veiklos programą

**III. AKTUALIAUSIOS PROBLEMOS IR JŲ SPRENDIMO BŪDAI**

1. Sudėtinga pritraukti naujų rėmėjų lėšų, rėmėjai nesikeičia, dėl to nukenčia renginių kokybė ir idėjų įgyvendinimas. Trūksta finansinių išteklių pasikviesti profesionalių kolektyvų, pasiūlyti gyventojams aukštesnio meninio lygio koncertų bei kitų renginių.

2. Daug įdirbio ir pastangų įdedame rašydami projektus ir teikdami juos į įvairius fondus, bet juos laimėti vis dar sudėtinga.

3. Norint pagerinti renginių kokybę, turime atnaujinti ir tobulinti įgarsinimo sistemą. Dar vis neturime finansinių galimybių įsigyti žemų dažnių kolonėlių, kurių kaina neleidžia tilpti į mums skiriamą biudžetą.

4. Nors šiais metais pavyko atlikti pagrindinius vidaus patalpų remonto darbus, toliau reikalingos didelės investicijos Babtų kultūros centro pastato išorės renovacijai ir kiemo rekonstrukcijai. Išvados sužymėtos statinio priežiūros akte.

5. Babtų kultūros centras patiria didelius šilumos nuostolius dėl neapšiltintos pastato išorės. Nuo drėgno žemės paviršiaus irsta sienos, nes nėra įrengtų nuogrindų, rūdija sąramų armatūros.

6. Vandžiogalos laisvalaikio salėje pro lubas scenos dalyje prateka vanduo, taip gadinama scenos grindų danga. Nesiseka rasti vandens skverbimosi vietos.

Spręsdami problemas, toliau sieksime didinti teikiamų projektų skaičių ir kokybę, ieškoti naujų nišų projektų teikimams, aktyvinti seniūnijos bendruomenes bendram tikslui pasiekti, įtraukiant jas į visus renginių rengimo etapus, stengiantis pritraukti naujų rėmėjų, partnerių, žmonių, turinčių noro ir idėjų tobulinti kultūrinę aplinką, skleisti pozityvą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_